Christian Stoltzfus

Der Christian Stoltzfus (1749-1832) waar en Amisch-Bischoff. Er waar em Nicholas Stoltzfus (1719-1774) sei Buh. Er iss noch Amerikaa kumme mit sei Fadder in 1766 wu er achtzeh Yaahre alt waar. Er hot in Barricks Kaundi gewuhnt. Datt hot er, uff der 4. Moi 1774, die Catherine Gerber gheiert. Nein Yaahre unn zwee Woche schpeeder iss sei Fraa gschtarrewe. Sie henn fimf Kinner zaame ghatt. Sei zwett Fraa waar en Koenig, ass me Lantz sei Wittfraa waar. Mit ihr hot er aa fimf Kinner ghatt. All die Leit heidedaags, mit em Letscht-Naame "Stoltzfus", sinn unnich sei Nochkummerschaft. In 1798, der Christian, nau fuffzich Yaahre alt, iss noch Gordonville, Pennsilfaani gezogge. 

Eemol hot der Christian Stoltzfus 1050 Acker gkaaft in Upper Kanadaa (heit Woolwich Taunschip, Waterloo Kaundi). In 1819 hot er ee Lot vum Land zu'm Peter Martin verkaaft. Die annere Lots hot waar verkaaft zu sei Buh der Christian G. Stoltzfus (1781-1865) noch em Christian Sr. sei Dot. 

Kinner
 John "der alt fetter Hannes" Stoltzfus (1776-1857) 
 Jacob Stoltzfus (1779-1810)
 Christian G. Stoltzfus (1781-1865) 
 David K. Stoltzfus (1792-1862)

Abdeeling:Gebore 1749
Abdeeling:Gschtaerewe 1832
Abdeeling:Breddicher, Parre unn Bischof
Abdeeling:Amisch Voreldere
Abdeeling:Mann